包恢
马上口占感梅感事二首
巡历郡邑间，人若未厌弃。
夹道争向观，疑我形孰似。
得之道听余，咸谓物吐气。
老奸与宿贜，神夺而心悸。
预知犯难逃，已多速奔避。
先尝受其赇，今皆偿之既。
非慑使者来，安得自知畏。
予默揆诸心，斯言未深契。
一切气不美，先儒说有味。
彝伦若尽去，太半为鬼魅。
禽兽争食人，殆盈野盈市。
迹其所作为，殆恶过异类。
不洁食不饱，甚焉官与吏。
惨酷以济之，甚若豺虎噬。
岂直如得情，哀矜至流涕。
刑法用当穷，根本惕若厉。
岂谓犹有民，能喜使者至。
或鞠躬焚香，或远送旗帜。
望来漳民情，原留泉民意。
此犹硕果然，不食生可觊。
惟知有罪者，患不速去离。
何啻千百辈，施行才一二。
自叹水一杯，孰救炎火炽。
伤心复伤心，竟夕不能寐。